Broj: 711-I-540-P-146-20/21-10-8

Zagreb, 12. veljače 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Josipa Borića, zastupnika u Hrvatskom saboru i općinskog načelnika Općine Lopar,** na 115. sjednici, održanoj 12. veljače 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Josipa Borića, zastupnika u Hrvatskom saboru i općinskog načelnika Općine Lopar,** **povodom dodjele na privremeno korištenje javne površine u vlasništvu Općine Lopar Ugostiteljskom obrtu Bamboocho, u vlasništvu osobe kojoj je dužnosnik bio svjedok na vjenčanju, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

 Obrazloženje

Protiv dužnosnika Josipa Borića, zastupnika u Hrvatskom saboru i općinskog načelnika Općine Lopar, podnesena je dana 5. lipnja 2020.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-2054-P-146/20-01-1 te je povodom iste otvoren predmet broj: P-146/20.

U predmetnoj prijavi se u bitnome navodi da je Jedinstveni upravni odjel Općine Lopar dana 6. ožujka 2020.g. objavio javni poziv za davanje javnih površina na korištenje u 2020.g. kojim se, između ostaloga, daju na korištenje i javne površine za postavu lako uklonjivih objekata (kioska) i terasa u svrhu obavljanja ugostiteljske djelatnosti. Davanjem na korištenje javnih površina određenih navedenim Javnim pozivom Općina Lopar krši odredbe Zakona o ugostiteljskoj djelatnosti. Navedenim Zakonom je, naime, propisano da ugostiteljski objekti u kiosku, nepokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga na javnim površinama, ne mogu biti na udaljenosti manjoj od 100 m od postojećeg ugostiteljskog objekta u građevini, zasebnom dijelu građevine ili poslovnom prostoru u kojem se obavlja ugostiteljska djelatnost, osim u slučaju kad se radi o održavanju manifestacija, sajmova, prigodnih priredbi i slično, a javne površine koje Općina Lopar daje na korištenje nalaze se na udaljenosti manjoj od 100 m od postojećih ugostiteljskih objekata u građevini.

U prijavi se nadalje navodi da je jedan od prostora koje Općina Lopar daje na korištenje, a nalazi se unutar 100 m od ugostiteljskog objekta u građevini, dan na korištenje osobi kojoj je dužnosnik Josip Borić, općinski načelnik Općine Lopar, vjenčani kum. Iako je upoznat s navedenim nepravilnostima, općinski načelnik nije poduzeo radnje kojima bi iste nepravilnosti uklonio, već je omogućio probitak osobe koja je s njim interesno povezana, čime je prekršio odredbe ZSSI-a.

Povjerenstvo je dana 10. srpnja 2020.g. zaprimilo dopunu navedene prijave u kojoj se navodi da je javna površina u vlasništvu Općine Lopar dana na korištenje obrtu Bamboocho, čiji vlasnik je povezan s dužnosnikom Josipom Borićem kroz odnos kumstva.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 3. propisano je da su zastupnici u Hrvatskom saboru dužnosnici u smislu navedenog Zakona, a podstavkom 39. istog članka i stavka propisano je da su općinski načelnici također dužnosnici u smislu istog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Josip Borić obnaša dužnost zastupnika u Hrvatskom saboru, počevši od 22. srpnja 2020.g., a istu dužnost obnašao je i u tri prethodna saziva Hrvatskoga sabora. Također je utvrđeno da Josip Borić obnaša dužnost općinskog načelnika Općine Lopar, počevši od 30. svibnja 2017.g. te je stoga, povodom obnašanja navedenih dužnosti, obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Povjerenstvo je izvršilo uvid u Obrtni registar Republike Hrvatske te je utvrdilo da je pod matičnim brojem obrta: 92272703 upisan Ugostiteljski obrt „Bamboocho“, vl. Denis Jakuc.

Povjerenstvo je potom od Matičnog ureda Rab zatražilo dostavu izvatka iz matice vjenčanih za Denisa Jakuca, vlasnika Ugostiteljskog obrta „Bamboocho“ iz kojeg je utvrđeno da je dužnosnik Josip Borić istom bio svjedok na vjenčanju.

Na zahtjev Povjerenstva, Općina Lopar dostavila je očitovanje KLASA: 035-07/20-01/40, URBROJ: 2169/02-02-20-02 od 5. listopada 2020.g. u kojem se navodi da je za vrijeme mandata dužnosnika Josipa Borića kao općinskog načelnka Općine Lopar, navedena Općina raspisala dva javna poziva za davanje u zakup javnih površina, koji su uključivali davanje u zakup javnih površina ugostiteljskim objektima u kiosku opremljenim za pružanje ugostiteljske djelatnosti na rok od 5 godina i to na površinama koje se dodjeljuju gotovo 15 godina uzastopno, a radi isteka prijašnjih ugovora iz mandata prethodnog načelnika, odnosno prethodnog saziva Općinskog vijeća. Na javni poziv javio se Ugostiteljski obrt „Bamboocho“ te je s istim sklopljen ugovor br. 07/2020 o privremenom korištenju javne površine. Javni poziv provodi Jedinstveni upravni odjel i Odbor za javne površine Općine Lopar, a na temelju odluka Općinskog vijeća. Riječ je o javnim površinama koje su određene još u vrijeme kada Općina Lopar nije postojala kao samostalna jedinica lokalne samouprave, već je bila u sastavu Grada Raba. Naime, Općina Lopar osnovana je 2006.g., a javna površina se Ugostiteljskom obrtu „Bamboocho“ dodjeljuje od 2005.g.

U očitovanju se nadalje navodi da je Općinsko vijeće Općine Lopar na 24. sjednici održanoj dana 3. ožujka 2020.g. donijelo odluku o Planu korištenja javnih površina u razdoblju od 2020.-2024. sa 8 glasova „za“, 1 glasom „protiv“ i 2 glasa „suzdržana“. Javni poziv raspisao je Jedinstveni upravni odjel Općine Lopar, s rokom prijave do 13. ožujka 2020.g. Po provedenom Javnom pozivu, odluke predlaže Odbor za javne površine Općine Lopar, imenovan odlukom Općinskog vijeća Općine Lopar od 30. siječnja 2018.g. koji je na sjednici održanoj 12. svibnja 2020.g. donio odluku o dodjeli javne površina na korištenje zainteresiranim gospodarskim subjektima. Ugovore sa svim odabranim zakupcima potpisao je po odluci i ovlaštenju općinskog načelnika, njegov zamjenik Dominik Paparić.

 U privitku očitovanja Općina Lopar dostavila je Odluku o razrješenju i imenovanju odbora za javne površine u Općini Lopar, Zapisnik sa 24. (elektroničke) sjednice Općinskog vijeća Općine Lopar od 3. ožujka 2020.g., I. Javni pozov za davanje javnih površina na korištenje u 2020.g. od 5. ožujka 2020.g., II. Javni poziv za davanje javnih površina na korištenje u 2020.g. od 10. lipnja 2020.g., zapisnik sa 9. sjednice Odbora za javne površine Općine Lopar od 12. svibnja 2020.g. , odluku Općinskog načelnika Općine Lopar od 25. svibnja 2020.g. te Ugovor br. 07/2020 o privremenom korištenju javne površine sklopljen između Općine Lopar i Denisa Jakuca, vl. Ugostiteljskog obrta „Bamboocho“.

 Uvidom u dostavljenu dokumentaciju utvrđeno je da je Odluku o imenovanju Odbora za javne površine u Općini Lopar dana 30. siječnja 2018.g. donijelo Općinsko vijeće Općine Lopar te da dužnosnik Josip Borić nije član naavedenog Odbora. Nadalje, Plan korištenja javnih površina u razdoblju 2020.-2024.g. također je donijelo Općinsko vijeće Općine Lopar na svojoj 24. sjednici održanoj 3. ožujka 2020.g. Na temelju Plana korištenja javnih površina, Jedinstveni upravni odjel Općine Lopar je dana 5. ožujka raspisao I. Javni poziv za davanje javnih površina na korištenje u 2020.g. u kojem je naveden popis javnih površina koje se daju na korištenje na vrijeme od 5 (pet) godina, među kojima je 7 lokacija na javnoj površini Rtić, 2 lokacije na javnoj površini Livačina, 1 lokacija na javnoj površini Mel i 1 lokacija na javnoj površini Mul. Navedenim Javnim pozivom određeno je da ponude, između ostaloga, moraju sadržavati izjavu kojom se potvrđuje da nema nepodmirenih obveza prema Općini Lopar te trgovačkim društvima Lopar Vrutak d.o.o. i Loparko d.o.o.

 Povjerenstvo je izvršilo uvid i u Zapisnik sa 9. sjednice Odbora za javne površine Općine Lopar održane 12. svibnja 2020.g. te je utvrdilo da je za lokaciju br. 25 pristigla jedna ponuda, i to ponuda Ugostiteljskog obrta „Bamboocho“. Uz ponudu je, uz ostalu potrebnu dokumentaciju, dostavljena izjava o dugovanju prema Općini Lopar kojom se u slučaju nepodmirenja obveze daje u zalog k.č.br. 413, k.o. Lopar. Zapisnikom je također konstatirano da je Odbor za javne površine lokaciju br. 25 jednoglasno dodijelio Denicu Jakucu, ali uvjetno sa točno definiranim rokovima otplate dosadašnjeg duga.

 Povjerenstvo je nadalje izvršilo uvid u Odluku općinskog načelnika Općine Lopar Josipa Borića od 25. svibnja 2020.g. kojom ovlašćuje zamjenika općinskog načelnika Dominika Paparića za sklapanje ugovora za korištenje javnih površina u 2020.g.

 Uvidom u Ugovor br. 07/2020 o privremenom korištenju javne površine sklopljen između Općine Lopar i Denisa Jakuca, vlasnika Ugostiteljskog obrta „Bamboocho“ kao Korisnika utvrđeno je da Općina daje, a Korisnik prima na korištenje dio javne površine na lokaciji Rtić, mjesto broj 25., temeljem Javnog poziva za korištenje jevnih površina od 5. ožujka 2020,g. i Sporazuma o obročnoj otplati od 1. lipnja 2020.g., u svrhu obavljanja ugostiteljske djelatnosti. Navedena površina daje se na korištenje u vremenskom periodu od 5 godina, i to do 31. prosinca 2024.g.

 Nastavno na tako dostavljenu dokumentaciju, Povjerenstvo je od Općine Lopar dodatno zatražilo akt kojim je definirana otplata postojećeg duga Ugostiteljskog obrta „Bamboocho“ prema Općini Lopar, kao i dokaze o podmirenju istog.

 Općina Lopar dostavila je očitovanje KLASA: 035-07/20-01/40, URBROJ: 2169/02-02-20-03 od 9. studenoga 2020.g. u privitku kojeg je dostavljen Sporazum o obročnoj otplati između Općine Lopar i Denisa Jakuca, vl. Ugostiteljskog obrta „Bamboocho“.

 Uvidom u Sporazum o obročnoj otplati sklopljen dana 1. lipnja 2020.g. između Općine Lopar i Denisa Jakuca kao vlasnika Ugostiteljskog obrta „Bamboocho“, utvrđeno je da sveukupan iznos nenaplaćenog duga Denisa Jakuca prema Općini Lopar temeljem ugovora za privremeno korištenje javne površine br. 04/2015 od 27. veljače 2015.g., na dan 1. lipnja 2020.g. iznosi 152.319,38 kn. Riječ je o dugu za električnu energiju u iznosu od 16.717,48 kn za 2018.g. te u iznosu od 142,32 kn za 2019.g., zatim dugu za komunalnu naknadu u iznosu od 1.119,30 kn za 2019.g. te u iznosu od 279,83 kn za 2020.g., zatim porez za javnu površinu za 2019.g. u iznosu od 75.894,05 kn i dug po rješenju za komunalni doprinos u iznosu od 58.167,00 kn. Člankom 3. navedenog Sporazuma Denis Jakuc obvezuje se račune za refundaciju troškova električne energije podmiriti najkasnije do 15. srpnja 2020.g., a preostale dospjele obveze najkasnije do 31. prosinca 2020.g.

 Općina Lopar također je dostavila Izvadak o promjenama i stanju na transakcijskom računu Općine Lopar iz kojig je vidljivo da je Denis Jakuc dana 4. kolovoza 2020.g. podmirio dug za električnu energiju u iznosu od 16.717,48 kn za 2018.g. te u iznosu od 142,32 kn za 2019.g., kao i dug za komunalnu naknadu za 2019. i 2020.g. u ukupnom iznosu od 1.399,13 kn. Također, iz porezne kartice Općine Lopar vidljivo je da je Denis Jakuc do 9. studenoga 2020.g. podmirio dug po osnovi poreza na javne površine u ukupnom iznosu od 68.029,42 kn, od čega iznos od 67.303,07 kn čini glavnicu, a iznos od 726,35 kn kamate.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatratin da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da su članovi obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

 Stavkom 5. istog članka propisano je da su povezane osobe članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnikom.

Povjerenstvo obrazlaže da je osoba koja se poziva za svjedoka pri sklapanju braka (kum) osobni izbor ženika, što upućuje na osobnu bliskost, a osoba kojoj je kumstvo predloženo može isto odbiti ili prihvatiti i time očituje namjeru koja ukazuje na osobni odnos između svjedoka i ženika. Iz navedenog, iako nije utvrđeno da bi se radilo o interesnoj povezanosti, opravdano se može zaključiti da između dužnosnika Josipa Borića i Denisa Jakuca, povodom okolnosti da je navedeni dužnosnik bio Denisu Jakucu svjedok na vjenčanju, postoji osoban odnos koji bi mogao dovesti u sumnju nepristranost dužnosnika Josipa Borića kada bi isti donosio odluke ili poduzimao radnje u odnosu na osobu kojoj je bio svjedok prilikom sklapanja braka.

Međutim, iz dokumentacije prikupljene u predmetnom postupku utvrđeno je da dužnosnik Josip Borić nije poduzimao nikakve radnje u postupku provedbe Javnog poziva kojim se daju na korištenje javne površine u Općini Lopar, nije donio odluku o korisnicima javnih površina, među kojima je i Ugostiteljski obrt „Bamboocho“ u vlasništvu osobe kojoj je bio svjedok na vjenčanju, niti je u ime Općine Lopar sklopio ugovor s navedenim obrtom.

Naime, Plan korištenja javnih površina na području Općine Lopar u 2020.-2024.g. kojim su određene javne površine koje se daju na korištenje u sljedećem petogodišnjem razdoblju donijelo je Općinsko vijeće Općine Lopar. Javne površine obuhvaćene navedenim Planom dane su na korištenje temeljem provednog Javnog poziva koji je raspisao Jedinstveni upravni odjel Općine Lopar, a otvaranje zaprimljenih prijava i utvrđivanje ispunjavaju li iste uvjete iz Javnog poziva, kao i donošenje odluke o dodjeli javnih površina na korištenje, u nadležnosti je Odbora za javne površine čije članove je također izabralo Općinsko vijeće Općine Lopar. U konačnici, Ugovor o privremenom korištenju javne površine s Denisom Jakucom, kao vlasnikom Ugostiteljskog obrta „Bamboocho“, u ime Općine Lopar potpisao je zamjenik općinskog načelnika Dominik Paparić, koji je ujedno je s Denisom Jakucom potpisao i Sporazum o obročnoj otplati nenaplaćenih potraživanja nastalih po osnovi ugovora za privremeno korištenje javne površine sklopljenog u veljači 2015.g.

Povjerenstvo stoga iz prikupljenih podataka i dokumentacije nije utvrdilo okolnosti iz kojih bi proizlazilo da je postupanjem dužnosnika Josipa Borića došlo do moguće povrede odredbi ZSSI-a.

Slijedom svega navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Josip Borić, elektroničkom dostavom
2. Elektronička pošta podnositelja prijave
3. Objava na internetskoj stranici Povjerenstva
4. Pismohrana